གཉིས་པ་ཕྲེང་བ་འདྲེན་ཚུལ་ནི།རབ་གནས་བྱས་པའི་ཕྲེང་བ་དེ་ཞི་བའི་སྔགས་ལ་མཛུབ་མོའི་སྟེང་དུ་བཞག་སྟེ་སྙིང་གའི་ཐད་དུ་གཟུང་ནས་འདྲེན་པར་བྱ་བ་དང་།རྒྱས་པའི་ལས་སྔགས་ལ་གུང་མོའི་སྟེང་དུ་བཞག་སྟེ་ལྟེ་བའི་ཐད་དུ་གཟུང་ནས་འདྲེན་པ་དང་།དབང་ལ་སྲིན་ལག་གི་སྟེང་དུ་བཞག་སྟེ་གསང་བའི་ཐད་དུ་གཟུང་ནས་འདྲེན་པ་དང་།དྲག་པོའི་ལས་སྔགས་ལ་མཐེའུ་ཆུང་གི་སྟེང་དུ་བཞག་ནས་རྐང་པ་སྐྱིལ་དྲུང་བསྣོལ་བའི་པུས་མོའི་ཐད་དུ་བཟུང་ནས་འདྲེན་པ་དང་།སྣ་ཚོགས་ཀྱི་ལས་ལ་གང་བདེར་བྱ་བ་དང་།མཐེ་བོང་རྡོ་རྗེའི་ལྕགས་ཀྱུས་ལྷ་རྣམས་དབང་དུ་འགུགས་པའི་བསམ་པས་ཕྲེང་རྡོག་རེ་རེ་ནང་འདྲེན་གྱིས་ལྕགས་ཀྱུས་འགུག་པའི་ཚུལ་ཏུ་བགྲང་བའམ་འདྲེན་དགོས་པ་ཡིན་ཏེ།རྒྱུད་ཆེན་རྡོ་རྗེ་མཁའ་འགྲོ་ལས།ཞི་བ་ལ་ནི་མཛུབ་མོར་བཞག།རྒྱས་ལ་གུང་མོར་དགལ་བར་བྱ།།དབང་དུ་བྱ་བ་སྲིན་ལག་གསུངས།།མཐའ་མ་ལ་ནི་མངོན་སྤྱོད་དང་།།མཐེ་བོང་ལྕགས་ཀྱུར་བྱས་ནས་ནི།།ལྷ་རྣམས་ཐམས་ཅད་འགུགས་པར་བསམ།།ཤིན་ཏུ་མཉམ་བཞག་སྔགས་བཟླས་ན།།འགྲུབ་འགྱུར་འདི་ལ་ཐེ་ཚོམ་མེད།།ཅེས་དང་།བདེ་མཆོག་སྡོམ་འབྱུང་དང་སཾ་པུ་ཊ།རྡོ་རྗེ་གདན་བཞི་སོགས་ལས་གསུངས་པ་དང་།གཤེད་དམར་ལས་ཀྱང་།མཛུབ་མོའི་སྟེང་ནས་ཞི་བ་ལ།།གུང་མོ་ལ་ནི་རྒྱས་པའོ།།དབང་དགུག་དག་ལ་མིང་མེད་ལས།།ཆད་པས་བཅད་ལ་མཐེའུ་ཆུང་ལས།།ཞེས་གསུངས་པའི་ཕྱིར་རོ།།དེ་ཡང་སྙིང་ག་སོགས་ཀྱི་ཐད་དུ་བགྲང་བའི་ཁུངས་ནི།པདྨའི་ཕྲེང་བཤད་ལས།ཞི་བ་ལ་ནི་སྙིང་ཁར་བགྲང་།།རྒྱས་པ་ལྟེ་བའི་ཐད་དུ་སྟེ།།དབང་ལ་ཕྲེང་བ་གསང་གནས་ཐད།།འགུག་པའི་འདུན་པས་བགྲང་བར་བྱ།།དྲག་པོ་སྐྱིལ་དྲུང་བསྣོལ་མཚམས་སུ།།པུས་མོའི་སྟེང་དུ་བགྲང་བར་བྱ།།སྣ་ཚོགས་ལས་ལ་གང་བདེར་བྱ།།ཞེས་གསུངས་པ་དག་གོ།ཡོ་གའི་ལུགས་ལ་རིགས་ལྔའི་སྒྲུབ་པ་སོ་སོར་ཕྲེང་བ་འདྲེན་ཚུལ་སོ་སོར་བཤད་དེ།དེ་ཡང་དེ་བཞིན་གཤེགས་པའི་རིགས་བསྒྲུབ་པའི་བཟླས་པ་མཛུབ་མོའི་བགྲང་བ་དང་།རྡོ་རྗེ་རིགས་ལ་གུང་མོས་དང་།རིན་ཆེན་རིགས་ལ་སྲིན་ལག་དང་།པདྨའི་རིགས་ལ་མཐེའུ་ཆུང་དང་།ལས་ཀྱི་རིགས་ལ་སོར་མོ་ཀུན་གྱིས་བགྲང་དགོས་པར་གསུངས་ཏེ།ཡོ་ག་རྡོ་རྗེ་རྩེ་མོའི་རྒྱུད་ལས།ཕྲེང་བ་སངས་རྒྱས་ལ་མཛུབ་བཅས།།གུང་མོས་རྡོ་རྗེའི་རྣལ་འབྱོར་སྐྱེས།།སྲིན་ལག་སྟེང་དུ་རིན་ཆེན་སྐྱེས།།མཐེའུ་ཆུང་གིས་ནི་པད་ཁ་ཕྱེ།།ལས་ཀྱི་ཕྲེང་བས་ལས་བྱེད་པ།།སོར་མོ་ཀུན་གྱིས་བྱ་བར་བཤད།།ཅེས་གསུངས་པས་སོ།།བགྲང་ཚུལ་སྤྱི་ནི་ལག་པ་གཡས་པ་ཡ་གཅིག་གིས་མི་འདྲེན་པར་ལག་པ་གཡོན་པས་འདྲེན་པའམ་ཡང་ན་ལག་པ་གཉིས་ཀས་འདྲེན་དགོས་པ་ཡིན་ཏེ།དཔུང་བཟང་ལས།དེ་དག་ལས་ནི་བགྲང་ཕྲེང་གཅིག་བླངས་ཏེ།།དེ་ནི་ལག་པ་གཡས་པས་བཟུང་བའམ།།ལག་པ་གཡོན་པས་བསྒྲིམ་ཏེ་མི་འཁྲུལ་བཟུང་།།ཚར་རེ་ཕྱིན་ཅིང་ནོར་བུ་རེ་རེ་ནས།།སྔགས་པ་ཡིས་ནི་རིམ་བཞིན་དྲང་བར་བྱ།།ཞེས་གསུངས་པས་སོ།།